Pellegrini, Peter, predseda NR SR (2015-06-16):
Nechcete ten svoj stiahnuť, hej? (Reakcia poslanca Kaníka: Nie. ) Nie, (povedané s úsmevom) dobre. Dobre. Kolegyne, kolegovia, budeme teda hlasovať o návrhoch na zmenu a doplnenie programu. Ak teda som to správne pochopil a vystúpenia pána poslanca Lipšica, Mikloška a pána Fronca mali skôr podporný charakter k tomu, že do programu sme zaradili už tento bod, takže o týchto návrhoch hlasovať nebudem, nebudeme. Poprosím teraz, aby sme hlasovali o návrhu pána poslanca Hubu, ktorý žiada doplniť do programu 53. schôdze Národnej rady bod Informácia vlády Slovenskej republiky o pozícii vlády Slovenskej republiky ku konferencii zmluvných strán rámcového dohovoru OSN o zmene klímy, ktorá sa uskutoční v decembri tohto roku v Paríži. Prezentujme sa a hlasujme. Poprosím zobraziť výsledok na tabuľu. (Hlasovanie.) Prítomných 130 poslancov, za hlasovalo 51, proti boli 2, zdržalo sa 77 poslancov. Návrh pána poslanca Hubu sme neschválili. Ďalší návrh dal pán poslanec Kadúc, ktorý navrhuje, aby Národná rada požiadala špeciálneho prokurátora predložiť správu o stave korupcie a túto zaradiť ako bod, a za bod 100, čo je správa o činnosti generálnej prokuratúry. Prezentujme sa a hlasujme. (Hlasovanie.) Prítomných 130 poslancov, za hlasovalo 50, zdržalo sa 80. Návrh sme neschválili. Jeden z technikov, poprosím, keby ste sa mohli ísť pozrieť na hlasovacie zariadenie pani poslankyne Pfundtner. Dali ste správnu kartu, pani poslankyňa? (Povedané so smiechom.) Na kreditku to zatiaľ nejde. Už vám to ide, pani poslankyňa? Mali ste odkukať, ako to pán kolega pošúchal, aby to fungovalo. Nech sa páči, budeme hlasovať o ďalšom návrhu pani poslankyne Vášáryovej, ktorá žiada, aby bola na rokovanie Národnej rady zaradená mimoriadna správa verejnej ochrankyne práv, ktorá už bola tu predložená do Národnej rady z roku 2013, prerokovali ju príslušné výbory, ale nebola prerokovaná na samotnom pléne. Neodporučil to výbor, len pripomínam. Nech sa páči, hlasujeme o návrhu pani poslankyne Vášáryovej. (Hlasovanie.) Prítomných 131 poslancov, za hlasovalo 50, proti bolo 10, zdržalo sa 71. Tento návrh sme neschválili. Pani poslankyňa ďalej žiadala, aby Národná rada požiadala ministra kultúry o predloženie správy o Matici slovenskej. Nech sa páči, prezentujme sa a hlasujme. (Hlasovanie.) Prítomných 131 poslancov, za hlasovalo 51, proti boli 6, zdržalo sa 73, nehlasoval 1. Tento návrh sme neschválili. Pani podpredsedníčka Jurinová požiadala zaradiť do programu informáciu o stave prípravy zákona o eliminácii a prevencii násilia páchaného na ženách v gescii ministerstva práce a tiež zákona o obetiach v gescii ministerstva spravodlivosti. Nech sa páči, hlasujme o návrhu pani podpredsedníčky. (Hlasovanie.) Prítomných 130 poslancov, za hlasovalo 50, proti bolo 33, zdržalo sa 47. Tento návrh sme neschválili. Pán poslanec Viskupič, beriem skôr ako apel, aby pri príprave stanoviska v danej veci eurovýbor koordinoval svoje postoje a zasadnutia a budeme sa, samozrejme, snažiť dôstojne odrokovať ten bod aj s tým, aby sme mali všetko pripravené a skoordinované. Takže to berieme ako apel. Zároveň by som teda rád vyriešil pripomienku pani poslankyne Gibalovej, ktorá povedala, že jej bod... môžete, pani poslankyňa? Dvadsaťpäť? (Reakcia z pléna.) Jej bod 25 je totožný s ďalším bodom. Beriem tak na vedomie, že pani poslankyňa ako jediná predkladateľka berie späť tento návrh z rokovania a tridsiaty šiesty, kde je spolupredkladateľka s pánom poslancom Froncom zostáva v riadnom programe Národnej rady. Čiže je vypustený bod 25 z programu Národnej rady. Ďakujem pekne. A ešte bol tu pán poslanec Kaník, ktorý navrhol zlúčiť rozpravu o jeho bode 48 novela zákona o DPH s vládnym návrhom zákona o DPH, ktorý je pod bodom 67. Prezentujme sa a hlasujme. (Hlasovanie.) Prítomných 132 poslancov, za hlasovalo 50, proti bolo 70, zdržalo sa 11, nehlasoval 1. Návrh sme neschválili. Teraz, panie poslankyne, páni poslanci, dávam hlasovať o programe schôdze ako o celku so schválenými zmenami a doplneniami. Prosím, prezentujme sa a hlasujme. (Hlasovanie o návrhu programu 53. schôdze .) (Hlasovanie.) Prítomných 133 poslancov, za hlasovalo 84, zdržalo sa 49. Konštatujem, že sme program 53. schôdze Národnej rady schválili. Panie poslankyne, páni poslanci, neopúšťajte rokovaciu sálu, pretože vás chcem informovať, že pristúpime k hlasovaniu o siedmich prerokovaných bodoch z 51. schôdze, ktoré zostali ešte neodhlasované. Dnes teda budeme hlasovať teraz o siedmich prerokovaných bodoch z minulej schôdze a potom budeme hlasovať o 17.00 hod. po prerokovaní zákona vráteného prezidentom, ak dovtedy skončí rozprava. V ďalších rokovacích dňoch budeme o prerokovaných bodoch programu hlasovať tak, ako je zvykom vždy o 11.00 hod. a 17.00 hod., pokiaľ sa Národná rada nerozhodne inak. Teraz poprosím spravodajcu z výboru pre vzdelávanie, vedu, mládež a šport pána poslanca Martina Fronca, aby uviedol hlasovanie v prvom čítaní o návrhu poslankyne Horváthovej na vydanie zákona, ktorým sa dopĺňa školský zákon, tlač 1473. Pán poslanec, nech sa páči, máte slovo, uveďte hlasovanie. [Hlasovanie o návrhu poslankyne Národnej rady Slovenskej republiky Evy Horváthovej na vydanie zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov , tlač 1473.]